Sakeman veilig ná ontvoerders losprys van miljoene eis | Maroela Media
Die polisie in Limpopo het 'n verdagte in hegtenis geneem en 'n sakeman bevry nadat sy ontvoerders miljoene rande as losprys geëis het.
Lt.kol. Moatshe Ngoepe, woordvoerder van die polisie, het gesê polisiebeamptes het Woensdagaand inligting ontvang oor die ontvoering van 'n sakeman in Thohoyandou. Die ontvoerders het 'n losprys van miljoene rande van die sakeman se familie geëis. Die familie is beveel om die losprys by 'n afgespreekte plek in Polokwane af te laai.
Volgens Ngoepe het polisiebeamptes die punt tot omstreeks 01:00 Donderdagoggend dopgehou waarna die vermeende ontvoerders opgedaag het. "Die beamptes het die verdagtes genader en beveel om oor te gee. Die verdagtes het egter weggejaag en die beamptes het hulle agternagesit."
Ngoepe het gesê beamptes het die verdagtes vir omtrent 43 km agtervolg terwyl daar kort-kort op die polisievoertuig losgebrand is. Die bestuurder van die verdagtes se motor het later beheer oor die voertuig verloor en 'n botsing veroorsaak.
"In dié proses kon een van die verdagtes daarin slaag om te ontsnap terwyl die ander verdagte beseer en in hegtenis geneem is. 'n Onbekende bedrag kontant is in die verdagtes se voertuig gevind. Die sakeman, in sy 50's, is ongedeerd gered."
Volgens Ngoepe sal die gearresteerde verdagte binnekort in die Thohoyandou-landdroshof verskyn op aanklagte van gewapende roof, ontvoering en uitbuiting. Ngoepe het gesê die tweede verdagte is intussen geïdentifiseer maar dat die polisie nog op soek is na hom.